No minētā 2,1 miljona dzīvnieku vairāk nekā 1,6 miljoni — 78 % no dzīvniekiem, kas nokauti bez apdullināšanas — tika nokauti, izmantojot rotējošu ierīci, savukārt pārējie 22 % — izmantojot stāvus pozīcijas ierīci.

2012. gadā Eiropas Savienībā kopā tika nokauti 25 miljoni liellopu, no kuriem aptuveni 2,1 miljons (8,5 %) tika nokauti bez apdullināšanas, gandrīz visi no tiem (97 %) — sešās dalībvalstīs.

Tomēr laikā, kad pieņēma Regulu (EK) Nr. 1099/2009, tika apgalvots, ka rotējošie sprosti, ko patlaban izmanto Eiropā, būtiski atšķiras no 1990. gada publikācijā aprakstītā modeļa. Turklāt dažas reliģiskās kopienas izteica bažas, ka stāvus pozīcija, iespējams, nav saderīga ar to reliģiskajiem rituāliem.

Attiecībā uz lielāko daļu mainīgo raksturlielumu trīs pozīcijās (kājām gaisā, uz sāniem un stāvus pozīcijā) iegūto vidējo vērtību amplitūdas bija līdzīgas. Rezultātos tika konstatētas dažas atšķirības, taču lielākā daļa no tām varētu būt saistītas ar dažiem raksturlielumiem, kas atkarīgi no ierīces konstrukcijas, galvas balsta kvalitātes un kāvēju prasmēm.

No otras puses, kāvējam ir grūtāk veikt griezumu (no apakšas uz augšu), ja kaušanu bez apdullināšanas veic, izmantojot savaldīšanu stāvus pozīcijā, un, iespējams, tas apgrūtina darba apstākļus.

Eiropas Pārtikas nekaitīguma iestādes (EFSA) 2004. gada ziņojumā zinātnieki atsaucas uz 1990. gadā veiktu pētījumu, kurā salīdzināti tāda tipa savaldīšanas sprosti, kuros dzīvnieks atrodas stāvus pozīcijā (Cincinnati vai ASCPA tipa sprosti), ar tādiem, kuros dzīvnieku pagriež uz sāniem vai muguras (Weinberg tipa sprosti). No minētā pētījuma var secināt, ka no dzīvnieku labturības viedokļa savaldīšanas iekārtas, kurās dzīvnieku novieto stāvus pozīcijā, ir labākas.

Saskaņā ar BoRest pētījumu vairāk nekā 90 % Francijas kautuvju, neatkarīgi no to lieluma, ir aprīkotas ar modernām rotējošām ierīcēm. Tādas ierīces izmanto arī citās valstīs, piemēram, Nīderlandē, Spānijā un Beļģijā (pieskaitot Franciju, minētajās dalībvalstis tiek nokauti 85 % no dzīvniekiem, kurus kauj bez apdullināšanas).

Saistībā ar BoRest pētījumu tika apkopota informācija no dažādiem reliģiskajiem pārstāvjiem.

Ebreju kopienu pārstāvji vienmēr deva priekšroku pozīcijai, kad dzīvnieks tiek apgriezts kājām gaisā.

Musulmaņu kopienu pārstāvji bieži deva priekšroku rotējošu ierīču izmantošanai, taču arī stāvus pozīcija tika atzīta par pieņemamu, ja to pareizi pielāgo un ja personāls, kas ar to rīkojas, ir pieredzējis.

Abas reliģiskās kopienas uzskatīja, ka galvas balsts, neatkarīgi no liellopa pozīcijas, rada bažas par dzīvnieka labturību, atasiņošanas efektivitāti un praksi.

Attiecībā uz darba apstākļiem abas savaldīšanas iekārtas salīdzināt nevarēja, jo no darbiniekiem, kas strādā ar stāvus pozīcijas savaldīšanas iekārtām, tika saņemts pārāk maz atbilžu. Galvenie darba drošības riski ir saistīti ar dzīvnieku negaidītu kustību pēc atbrīvošanas no savaldīšanas ierīces un pacelšanas laikā.

5.Tirdzniecība

Nav oficiālas informācijas par tirdzniecību ar Halal un Kosher gaļu.

Balstoties uz 2009.–2013. gada Eurostat datiem, liellopu gaļas eksports no ES uz Vidusjūras reģiona musulmaņu valstīm un Izraēlu ir ļoti neliels (mazāk nekā 15 000 tonnu, izsakot kā liemeņu svara ekvivalentu), salīdzinot ar kopējo eksportu uz trešām valstīm (līdz 400 000 tonnu gadā). Turklāt eksporta apjoms no gada uz gadu ir ļoti atšķirīgs. ES eksporta apjoms uz Tuvajiem Austrumiem pēdējos gados ir ievērojami pieaudzis, bet joprojām ir neliels.

6.Secinājumi

Lai apmierinātu dažu kopienu reliģiskās prasības, kautuvju īpašnieki lieto savaldīšanas iekārtas liellopiem, kurus nokauj bez apdullināšanas. Turklāt uzņēmēji dotu priekšroku iekārtām, kas ļautu panākt ātru samaņas zudumu dzīvniekiem, nodrošinātu darba drošību un būtu ekonomiski dzīvotspējīgas.

Divas galvenās ES izmantotās savaldīšanas iekārtas ir:

a)stāvus pozīcijas iekārta, kas ļauj dzīvnieku atasiņot stāvus pozīcijā (to izmanto arī tad, ja dzīvnieku apdullina ar triecienpistoli);

b)rotējošā iekārta, ar kuras palīdzību dzīvniekus apgriež kājām gaisā vai pagriež uz sāniem, lai pēc tam atasiņotu (atļauta tikai kaušanai bez apdullināšanas).

Abām iekārtām ir priekšrocības un trūkumi. Stāvus pozīcijas iekārta agrāk tika uzskatīta par piemērotāku no dzīvnieku labturības viedokļa, jo tā neparedz apgriezt dzīvnieku nedabiskā stāvoklī. Tomēr dati, kas ievākti par vairāk nekā 1000 dzīvniekiem Eiropas Savienībā, liecina, ka no dzīvnieku labturības viedokļa nav pārliecinošu pierādījumu, ka kāda no iekārtām būtu pārāka. Ņemot vērā atšķirīgo situāciju kautuvēs, dzīvnieku labturības rezultāti vairāk ir atkarīgi no tā, kā ierīces ir projektētas un tiek lietotas, nevis no tā, kādā pozīcijā (stāvus vai kājām gaisā) atrodas dzīvnieki.

Tas pats attiecas uz darbinieku drošību vai kaušanas līnijas caurlaidspēju.

Ieguldījumi un darbības izmaksas attiecībā uz rotējošajām savaldīšanas iekārtām ir ievērojami augstākas nekā stāvus pozīcijas iekārtām. Tomēr rotējošās ierīces plaši izmanto ES (80 % liellopu, kas nokauti bez apdullināšanas).

Lielākā daļa ES izmantoto rotējošo savaldīšanas iekārtu ir modernas.

Neatkarīgi no izmantotās savaldīšanas iekārtas informācija par paraugpraksi un apmācību, kā pareizi lietot šādas savaldīšanas iekārtas, palīdz uzlabot dzīvnieku labturību. BoRest pētījums sniedz pārskatu šajā sakarā.